આ નાટકનું અવલોકન કરતા કાંટાવાળા સાહેબ નોંધે છે કે, કવિ પ્રેમાનંદની અદભુત કવિત્વશક્તિ, તેનું સંસ્કૃત સાહિત્યશાસ્ત્રનું ઉત્તમ પ્રકારનું જ્ઞાન, તેની ગુજરાતી ભાષાની ખીલવવાની ઉત્કંઠા, તેનું નાટ્યશાસ્ત્રને અનુસરતા ગાયનોનું જ્ઞાન, તેની સંસારવ્યવહારની ઊંડી માહિતી, તેનું ગુજરાતી ભાષાનું બહોળું શબ્દજ્ઞાન, ગુજરાતી ભાષાના રૂઢવાક્યો અને ખૂબીઓનું સરસ જ્ઞાન તથા જનસ્વભાવનું તેનું સુક્ષ્મ અવલોકન અને માનસિક ભાવોની વાણી દ્વારા વર્ણનછટા એ વગેરે બતાવી આપે છે કે પ્રેમાનંદ સાચા અર્થમાં શિરોમોર અને ઉત્કૃષ્ટ કવિ છે. (રોષદર્શિકાસત્યભામાખ્યાન. પૃ-૨૬)